## 5В050400 – журналистика мамандығы бойынша 2-курс студенттеріне жүргізілетін «Әлеуметтік журналистика» пәні дәрістерінің қысқаша мазмұны

**№ 2 дәріс  
 Түркі тайпаларының жазба мәдениеті, тұрмыс-салт**

**ерекшеліктері және публицистика**

Көне түріктер жазулары VІІІ ғ. алғашқы жартысынан бастап сақталып бүгінгі заманға жеткен. Бұл ескерткіштерді алғаш дат ғалымы В. Томсен ажыратып, оқып шықты. Үлкен империялар құрған көне түркі мемлекеттерінде ескіден келе жатқан жазу үлгілері болғандығы ғылымда дәлелденген ақиқат. Түркі халықтарының өзіндік қалыптасқан салт-дәстүрлері болды.

Көне түркілердің қалың шоғыры қазақ ілкі тектерінің дәстүрлі мәдениетіндегі:

* тотемдік, шамандық, Көктәңірі сенімдері;
* мемлекет құру, оны жүйе-жүйемен басқару;
* әскер жасақту, қаруландыру, топтан бөлу;
* шаруашылықпен айналысу, сауда-саттық жасау;
* үй, қала, қорған салу, зират соғу, ескерткіш орнату;
* тамақтану, киіну, емшілік;
* өзге елдермен қарым-қатынас, елшілік салаларында мыңжылдар бойы жалғасын үзбей келгендігі белгілі болды.

Атақты философ және мәдениеттанушы К.Ясперс көне мәдениеттер

тарихына тоқталғанда, Шығыс мәдениеттер дамуында тұрақты арналар, дәстүрлі ерекшеліктер болғанына көңіл аударады. Көне мәдениеттерді зерттеуші атақты ғалым А.Ф.Лосев өркениеттердің айырмашылығын, ерекшеліктерін ғана емес, олардың арасындағы сабақтастықты, ұқсастықты, дәстүрлі жалғастықтарды көрсетуді бірінші қатардағы ғылыми мақсаттарға жатқызған болатын.

Көне түркілерде мемлекет ұғымымен қатар бодын, ұлыс, өлке, жұрт, ел сөздері мағыналас келеді. Түркі қағандықтарының өз жері, шекарасы болған, оның иесі билеуші емес, бүкіл жұрт, халық саналған. Тарихи оқиғалар, ел тағдырының тасқа қашап жазылуы сол жердің мәңгі түркілік екенін ұрпақтар есіне қалдыру мақсатын ескеріп, ойлап жасалған болатын.

Түркі дәстүрлі мәдениетінде еркіндік, тәуелсіздік бар жерде ғана түркі мемлекеті, ұлысы, жұрты, отбасы өмір сүре алатын болған, олар осы идея үшін соғысуға, бітімге, көші-қонға, барлық жоқшылық-қиыншылықты көтеруге дайын тұрған, бөрі басты түркі туы желбіреген жердің бәрі түрік отаны саналған.